**Mestno gledališče ljubljansko bo v novi sezoni vzgajalo srce**

Predstavitev sezone 2018/19 v MGL-ju

30. maj 2018 ob 16:01
LjubljanaMMC RTV SLO, STA

**V Mestnem gledališču ljubljanskem so si naslov nove sezone izposodili pri romanu francoskega pisatelja Gustava Flauberta Vzgoja srca, ki govori o moderni odtujenosti in eroziji vrednot, saj so to teme, ki se nekako pokrivajo s sezono 2018/19.**

Mestno gledališče ljubljansko (MGL) bo v prihodnji sezoni ponudilo enajst premier, in sicer od tega šest na velikem odru in pet na Mali sceni. Vendar pa je ta osnovna tema le "*ročaj, ki se ga bodo avtorji oprijeli ali pa ne, saj bodo predstave še kako različne,*" razložila direktorica in umetniška vodja gledališča **Barbara Hieng Samobor**.

**Potopitev v globine družinskih patologij**
Na velikem odru se bo zgodila osrednja premiera sezone, kjer bodo decembra krstno uprizorili dramo *Tihi vdih*. **Nejc Gazvoda** v besedilu, ki ga je napisal po naročilu MGL-ja, nadaljuje raziskovanje družinskih patologij, ki so ga zanimale že v drami *Menjava straže* in gledališki kriminalni nadaljevanki *Vranja vrata*. Dramaturginja Eva Mahkovic je igro opisala kot tipično Gazvodovo besedilo: "*V njem ni nič tragičnega in dramatičnega, napisan je zelo atmosfersko*".

**Premočrtna usmeritev h kopičenju denarja**
Sicer pa bo sezono na velikem odru v septembru odprla premiera predstave *Mercadet* ali poslovni človek. Režijo je prevzel **Janez Pipan**, ki je tudi avtor priredbe izvirnega besedila **Honoreja de Balzaca**. Nastajajočo uprizoritev je označil kot "*agitko, sarkastično, cinično, nič vzgojno in zelo nesramno*". Gre za velikopotezno zastavljeno komedijo, ki podaja kruto resnično podobo sveta, v katerem je vse podrejeno enemu cilju - kako se z vsemi sredstvi prikopati do še več denarja.

**Skupina, ujeta v letališki čakalnici**
Že oktobra na velikem odru sledi premiera drame *Kresnice*, ki jo podpisuje hrvaška dramatičarka **Tena Štivičić**, režija prve slovenske uprizoritve bo pripadla **Nini Rajić Kranjac**. Dogajanje je postavljeno v letališko čakalnico, kjer se zaradi odpovedi poletov zaradi slabih vremenskih razmer znajde skupina ljudi. Ko se vrvež umiri, začnejo uslužbenci in potniki odkrivati svoje usode in med seboj navezovati stike. Kresnice so "*zelo žalostna zgodba, a duhovito napisana in z veliko humorja,*" meni režiserka.

**Ko ženske govorijo o strasti, vojni in maščevanju**
Januarja bo drugi del sezone na velikem odru začela trilogija na Škotskem živeče avtorice **Zinnie Harris** *Ta nesrečni rod*. Prvo slovensko uprizoritev trilogije po motivih **Ajshilove** *Oresteje* bo režirala **Ivana Djilas**. Kot je povedala režiserka, gre za besedilo, v katerem so v ospredju ženske, ki ne govorijo o ženskih temah, ampak z enako silovitostjo kot moški govorijo o strasti, vojni in maščevanju.

**Plešoči in pojoči Addamsovi**
Tradicijo uprizarjanja muzikalov bodo nadaljevali z *Addamsovimi*. Muzikal, ki je nastal v soavtorstvu **Marshalla Brickmana**, **Ricka Elicea** in **Andrewa Lippe**, je bil na Broadwayu krstno uprizorjen aprila 2010. Prva slovenska uprizoritev bo marca premiero doživela v režiji **Aleksandra Popovskega**.

**Tragikomična aktualnost preteklega**
Z **Molierovo** komedijo *Tartuffe*, ki jo bo režiral **Tin Grabnar**, bodo aprila sklenili repertoar na velikem odru. Moliere je v Tartuffu neusmiljeno obračunal s hipokrizijo cerkvenih in dvornih dostojanstvenikov, pa tudi z naivnostjo in lahkovernostjo verujočih podložnikov. Kot je povedal Grabnar, je pravzaprav tragikomično, da je to, kar je bilo aktualno tedaj, aktualno še danes.

**Na Mali sceni igralci v vlogi režiserjev**
V MGL-ju so izpostavili posebnost letošnje sezone, da bodo vse predstave na Mali sceni režirali dramski igralci. Oktobra bo premiero doživela drama *Gloria* nekdanjega novinarja revije *New Yorker* **Brandena Jacobsa Jenkinsa**. Prvo slovensko uprizoritev bo režiral **Brane Šturbej**. **Nataša Barbara Gračner** bo režirala prvo slovensko uprizoritev drame *Pogrešana* ameriške igralke, režiserke in dramatičarke **Nikole Beckwith**.

Prvo slovensko uprizoritev komedije *Odhodi vlakov* **Petra Zelenke** bo režiral **Primož Ekart**, **Boris Ostan** pa bo prevzel režijo prve slovenske uprizoritve črne komedije **Theresie Walser** z naslovom *Taka sem kot vi, rada imam jabolka*. Zadnjo bodo aprila v režiji **Gregorja Grudna** krstno uprizorili še dramedijo **Ize Strehar** *Izkoristi me in zavrzi*.Osrednja premiera sezone 2018/19 Mestnega gledališča ljubljanskega bo krstna uprizoritev drame Tihi vdih decembra na velikem odru. Gre za uprizoritev besedila Nejca Gazvode, ki ga je napisal po naročilu MGL-ja. Foto: BoBoNaslov nove sezone 'Vzgoja srca' so si, kot je povedala direktorica in umetniška vodja MGL-ja Barbara Hieng Samobor, izposodili pri romanu francoskega pisatelja Gustava Flauberta o moderni odtujenosti in eroziji vrednot, to pa so tudi teme, ki se nekako pokrivajo s prihajajočo sezono. Foto: BoBo

Mestno gledališče ljubljansko (MGL) bo v prihodnji sezoni ponudilo enajst premier, in sicer od tega šest na velikem odru in pet na Mali sceni. Foto: BoBo

Kot prva bo septembra na velikem odru premiero doživela predstava Mercadet ali poslovni človek, režijo katere je prevzel Janez Pipan, ki je tudi avtor priredbe izvirnega besedila Honoreja de Balzaca. Foto: BoBo

Prvo slovenska uprizoritev drame Gloria bo v režiji Braneta Šturbeja na ogled oktobra na Mali sceni, Nataša Barbara Gračner pa bo režirala prav tako prvo slovensko uprizoritev drame Pogrešana ameriške igralke, režiserke in dramatičarke Nikole Beckwith. Foto: BoBo